b'\n_START_ARTICLE_\nBiserica Sf\xc3\xa2ntul Ilie din Bac\xc4\x83u\n_START_SECTION_\nIstoric\n_START_PARAGRAPH_\nBiserica Sf\xc3\xa2ntul Ilie din Bac\xc4\x83u este prima biseric\xc4\x83 ortodox\xc4\x83 de stil vechi a c\xc4\x83rei construc\xc8\x9bie a demarat chiar dup\xc4\x83 Revolu\xc8\x9bia din 1989. Ideea ca acest sf\xc3\xa2nt l\xc4\x83ca\xc8\x99 s\xc4\x83 fie \xc3\xaen\xc4\x83l\xc8\x9bat, s-a produs chiar \xc3\xaen noaptea de 22 decembrie, c\xc3\xa2nd Preasfin\xc8\x9bitul Ghenadie se afla la spovedit cre\xc8\x99tinii din Bac\xc4\x83u. La scurt timp dup\xc4\x83 aplanarea st\xc4\x83rii de conflict din \xc8\x9bar\xc4\x83, un grup de cre\xc8\x99tini a \xc3\xaenaintat o cerere Mitropolitului Silvestru, pentru \xc3\xaenfiin\xc8\x9barea unei parohii, s-a primit aviz favorabil din partea Mitropoliei Sl\xc4\x83tioara.\n_START_SECTION_\n1989\n_START_PARAGRAPH_\n\xc3\x8en inima credincio\xc8\x99ilor din Bac\xc4\x83u, \xc8\x99i sub \xc3\xaendemnul arhip\xc4\x83storesc al episcopului Ghenadie s-a \xc3\xaenfiripat ideea construirii unei biserici ortodoxe de stil vechi, l\xc4\x83ca\xc8\x99 de cult ce urma a fi folosit pentru oficierea slujbelor religioase necesare tuturor credincio\xc8\x99ilor pentru m\xc3\xa2ntuira sufletelor.\n_START_SECTION_\n1990\n_START_PARAGRAPH_\nLa scurt timp dup\xc4\x83 aplanarea st\xc4\x83rii de conflict din \xc8\x9bar\xc4\x83, generat\xc4\x83 de Revolutia din 1989, un grup de cre\xc8\x99tini a \xc3\xaenaintat o cerere Mitropolitului Silvestru (cererea nr 44\xe2\x88\x9530 martie 1990), pentru \xc3\xaenfiin\xc8\x9barea unei parohii, primind aviz favorabil din partea Mitropoliei Sl\xc4\x83tioara. Credincio\xc8\x99ii din Bac\xc4\x83u s-au mobilizat repede, \xc3\xaencep\xc3\xa2nd toate formalit\xc4\x83\xc8\x9bile legale necesare construirii bisericii. \xc3\x8en luna august 1990, datorit\xc4\x83 schimb\xc4\x83rii conducerii prim\xc4\x83riei, s-a reu\xc8\x99it definitivarea dosarului prin care Bisericii Ortodoxe de Stil Vechi i s-a atribuit o suprafa\xc8\x9b\xc4\x83 de teren pentru construire, concesionat\xc4\x83 pe durata existen\xc8\x9bei construc\xc8\x9biei (conform deciziei Prim\xc4\x83riei municipiului Bac\xc4\x83u nr 443/1 noiembrie 1990)._NEWLINE_Imediat, au \xc3\xaenceput s\xc4\x83p\xc4\x83turile funda\xc8\x9biei conform proiectului arhitectului Dan Dobreanu \xc8\x99i al proiectantului de rezisten\xc8\x9b\xc4\x83 Jitaru din Dolhasca. \xc3\x8en data de 18 noiembrie 1990, dup\xc4\x83 Sf\xc3\xa2nta Liturghie s-a pus piatra fundamental\xc4\x83 a bisericii Sf\xc3\xa2ntul Ilie. La slujb\xc4\x83 au participat \xc3\x8enalt Preasfin\xc8\x9bitul Mitropolit Silvestru Onofrei, preafin\xc8\x9bitul Vlasie Mog\xc3\xa2rzan, preasfin\xc8\x9bitul Demosten Ioni\xc8\x9b\xc4\x83, preasfin\xc8\x9bitul Ghenadie Gheorghe \xc3\xaempreun\xc4\x83 cu un impresionant sobor de preo\xc8\x9bi \xc8\x99i diaconi._NEWLINE_Tot \xc3\xaen acest timp s-au procurat materialele necesare, cu ajutorul c\xc4\x83rora, p\xc3\xa2n\xc4\x83 la venirea frigului, s-a turnat funda\xc8\x9bia.\n_START_SECTION_\n1991\n_START_PARAGRAPH_\n\xc3\x8en luna februarie au fost ob\xc8\x9binute, Autoriza\xc8\x9bia de construc\xc8\x9bie \xc8\x99i aprob\xc4\x83rile Ministerului Cultelor \xc8\x99i ale Ministerului Amenaj\xc4\x83rii Teritoriului. Lucr\xc4\x83rile de construc\xc8\x9bie au demarat rapid reu\xc8\x99indu-se a se turna eleva\xc8\x9bia \xc8\x99i a se umple cu p\xc4\x83m\xc3\xa2nt funda\xc8\x9bia.S-au construit gardul de \xc3\xaemprejmuire a terenului \xc8\x99i drumul de acces c\xc4\x83tre biseric\xc4\x83 de la sta\xc8\x9bia de \xc3\xaenalt\xc4\x83 tensiune.\n_START_SECTION_\n1993\n_START_PARAGRAPH_\nOficierea slujbelor religioase a fost \xc3\xaenceput\xc4\x83 de s\xc4\x83rb\xc4\x83toarea Sfin\xc8\x9bilor Apostoli, de c\xc4\x83tre preotul Gheorghe Prisecaru, iar slujbele se \xc8\x9bineau \xc3\xaen paraclisul nou construit.\n_START_SECTION_\n1998\n_START_PARAGRAPH_\nP\xc3\xa2n\xc4\x83 \xc3\xaen aceast\xc4\x83 perioad\xc4\x83 s-a reu\xc8\x99it ridicarea bisericii \xc8\x99i acoperirea cu tabl\xc4\x83. \xc3\x8en toamna acestui an, conducerea Mitropoliei Sl\xc4\x83tioara a dispus schimbarea preotului paroh, noul numit fiind preotul stavrofor Mihai Marchidan ce p\xc4\x83storea parohia Adormirea Maicii Domnului din Salcia \xe2\x80\x93 Gala\xc8\x9bi. \xc3\x8entruc\xc3\xa2t la Salcia se construia biseric\xc4\x83 nou\xc4\x83, s-a dispus ca preotul Mihai s\xc4\x83 p\xc4\x83storeasca \xc3\xaen acela\xc8\x99i timp ambele parohii. Astfel, \xc3\xaen timp ce dou\xc4\x83 duminici din lun\xc4\x83 preotul Mihai slujea la Salcia, preo\xc8\x9bi suplinitori la Bac\xc4\x83u, pentru oficierea slujbelor de s\xc3\xa2mb\xc4\x83t\xc4\x83 \xc8\x99i duminic\xc4\x83, veneau preo\xc8\x9bi de la m\xc4\x83n\xc4\x83stirea Sl\xc4\x83tioara. Prin eforturile deosebite ale noului preot paroh, sprijinit de credincio\xc8\x99ii din parohie \xc8\x99i nu numai, lucr\xc4\x83rile au continuat prin finalizarea tencuielilor interioare \xc8\x99i exterioare, prin pictarea bisericii de c\xc4\x83tre pictorul ie\xc8\x99ean Gabriel T\xc4\x83nase (absolvent al facult\xc4\x83\xc8\x9bii de Arte Plastice din cadrul Universit\xc4\x83\xc8\x9bii Al.I. Cuza), prin realizarea instala\xc8\x9biei de \xc3\xaenc\xc4\x83lzire, prin modific\xc4\x83ri ale casei parohiale \xc8\x99i ale gardului de \xc3\xaemprejmuire a terenului.\n_START_SECTION_\n2005\n_START_PARAGRAPH_\nLa implinirea a 25 de ani de preo\xc8\x9bie, Sf\xc3\xa2ntul Sinod, a hot\xc4\x83r\xc3\xa2t ridicarea preotului paroh Mihai Marchidan la rangul de protopop al proaspetei \xc3\xaenfiin\xc8\x9bate Protoierii a Bac\xc4\x83ului, protoierie ce are \xc3\xaen subordine un num\xc4\x83r de 13 parohii.\n_START_SECTION_\n2006\n_START_PARAGRAPH_\nPreotul Mihai a dispus \xc3\xaenceperea unei construc\xc8\x9bii noi de mare amploare ce con\xc8\x9bine la parter un paraclis tip capel\xc4\x83 (cas\xc4\x83 mortuar\xc4\x83); Turnul Clopotni\xc8\x9b\xc4\x83; \xc8\x99i trapez\xc4\x83 (buc\xc4\x83tarie, sal\xc4\x83 de mese); la etaj spa\xc8\x9biul fiind folosit pentru camere.\n_START_SECTION_\n2007\n_START_PARAGRAPH_\nLucr\xc4\x83rile bisericii au fost finalizate, astfel, ca urmare a sfaturilor primite de la episcopii Sf\xc3\xa2ntului Sinod al Bisericii Ortodoxe de Stil Vechi, s-a hot\xc4\x83r\xc3\xa2t ca Biserica Sf\xc3\xa2ntul Ilie s\xc4\x83 fie sfin\xc8\x9bit\xc4\x83 pe 12 august (s.n.), lucru ce a \xc8\x99i fost \xc3\xaenf\xc4\x83ptuit.\n_START_SECTION_\nAct de sfin\xc8\x9bire\n_START_PARAGRAPH_\n\xc3\x8en data de 12 august anul 2007, Sf\xc3\xa2ntul Sinod al Bisericii Ortodoxe de Stil Vechi din Rom\xc3\xa2nia, reprezentat de mitropolitul Vlasie Mog\xc3\xa2rzan, preasfin\xc8\x9bitul episcop Ghenadie B\xc4\x83c\xc4\x83oanul, preasfin\xc8\x9bitul episcop Sofronie Suceveanul, preasfin\xc8\x9bitul episcop Flavian Ilfoveanul, preasfin\xc8\x9bitul episcop Teodosie Bra\xc8\x99oveanul, preasfin\xc8\x9bitul episcop Antonie Ploie\xc8\x99teanul a s\xc4\x83v\xc3\xa2r\xc8\x99it marele act de sfin\xc8\x9bire a bisericii. Al\xc4\x83turi de episcopii rom\xc3\xa2ni, a fost \xc8\x99i delegatul Sinodului de Rezisten\xc8\x9b\xc4\x83 din Grecia preasfin\xc8\x9bitul episcop Ambrozie de Methoni. La slujb\xc4\x83 au participat \xc8\x99i cei 50 de preo\xc8\x9bi \xc8\x99i diaconi prezen\xc8\x9bi._NEWLINE_Printre oficialit\xc4\x83\xc8\x9bile ce au luat parte la slujb\xc4\x83 men\xc8\x9bion\xc4\x83m pe: domnul Gabriel Berca prefect al Municipiului Bac\xc4\x83u, domnul Romeo Stavarache primar al Municipiului Bac\xc4\x83u, domnul Constantin Scrip\xc4\x83\xc8\x9b viceprimar al Municipiului Bac\xc4\x83u, \xc8\x99i al\xc8\x9bi delega\xc8\x9bi.'